สรุปภาวะตลาดต่างประเทศ ประจำวันที่ 16 ส.ค. 2564
สรุปภาวะตลาดต่างประเทศ ประจำวันที่ 16 ส.ค. 2564
17 ส.ค. 2564

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (16 ส.ค.) โดยดาวโจนส์ และ S&amp;P500 ปิดทำนิวไฮติดต่อกันเป็นวันที่ 5 เนื่องจากนักลงทุนเข้าซื้อหุ้นที่ปลอดภัยและสามารถต้านทานวัฏจักรทางเศรษฐกิจได้ดี (defensive stocks) เช่นหุ้นกลุ่มสินค้าผู้บริโภคและกลุ่มสาธารณูปโภค ขณะเดียวกันนักลงทุนจับตารายงานผลประกอบการของบริษัทค้าปลีกรายใหญ่ของสหรัฐในสัปดาห์นี้ ซึ่งรวมถึงบริษัทวอลมาร์ท และโฮม ดีโปท์
ดัชนีเฉลี่ยอุตสาหกรรมดาวโจนส์ปิดที่ 35,625.40 จุด เพิ่มขึ้น 110.02 จุด หรือ+ 0.31% ดัชนี S&amp;P500 ปิดที่ 4,479.71 จุด เพิ่มขึ้น 11.71 จุด หรือ +0.26% ดัชนี Nasdaq ปิดที่ 14,793.76 จุด ลดลง 29.14 จุด หรือ -0.20%
ตลาดหุ้นยุโรปปิดปรับตัวลงเมื่อคืนนี้ (16 ส.ค.) หลังจากบวกขึ้นต่อเนื่องนาน 10 วัน โดยถูกกดดันจากการที่จีนเปิดเผยข้อมูลเศรษฐกิจชะลอตัวมากกว่าที่นักวิเคราะห์คาดการณ์ไว้ ซึ่งถ่วงหุ้นที่เกี่ยวกับสินค้าโภคภัณฑ์ลงมากที่สุด
ดัชนี Stoxx Europe 600 ปิดตลาดที่ระดับ 473.45 จุด ลดลง 2.38 จุด หรือ -0.50%
ดัชนี CAC-40 ตลาดหุ้นฝรั่งเศสปิดที่ 6,838.77 จุด ลดลง 57.27 จุด หรือ -0.83%, ดัชนี DAX ตลาดหุ้นเยอรมนีปิดที่ 15,925.73 จุด ลดลง 51.71จุด หรือ -0.32% และดัชนี FTSE 100 ตลาดหุ้นลอนดอนปิดที่ 7,153.98 จุด ลดลง 64.73 จุด หรือ -0.90%
ตลาดหุ้นลอนดอนปิดลดลงเมื่อคืนนี้ (16 ส.ค.) โดยปรับตัวลงมากที่สุดในรอบเกือบ 1 เดือน ขณะที่หุ้นกลุ่มพลังงานและเหมืองแร่ร่วงลงตามราคาสินค้าโภคภัณฑ์
ดัชนี FTSE 100 ตลาดหุ้นลอนดอนปิดที่ 7,153.98 จุด ลดลง 64.73 จุด หรือ -0.90%
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (16 ส.ค.) หลังจากจีนเปิดเผยข้อมูลเศรษฐกิจที่อ่อนเกินคาด อันเนื่องมาจากผลกระทบของภาวะน้ำท่วมและการแพร่ระบาดรอบใหม่ของไวรัสโควิด-19 ขณะที่นักลงทุนจับตารายงานสต็อกน้ำมันดิบของสหรัฐซึ่งมีกำหนดเปิดเผยในวันพรุ่งนี้
สัญญาน้ำมันดิบ WTI ส่งมอบเดือนก.ย. ลดลง 1.15 ดอลลาร์ หรือ 1.70% ปิดที่ 67.29 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนต.ค. ลดลง 1.08 ดอลลาร์ หรือ 1.50% ปิดที่ 69.51 ดอลลาร์/บาร์เรล
สัญญาทองคำตลาดนิวยอร์กปิดบวกเมื่อคืนนี้ (16 ส.ค.) เนื่องจากนักลงทุนเข้าซื้อทองคำในฐานะสินทรัพย์ที่ปลอดภัย หลังสหรัฐเปิดเผยดัชนีภาคการผลิตชะลอตัวลงสู่ระดับต่ำกว่าการคาดการณ์ของนักวิเคราะห์ นอกจากนี้ สัญญาทองคำยังได้ปัจจัยบวกจากการร่วงลงของอัตราผลตอบแทนพันธบัตรรัฐบาลสหรัฐ
ทั้งนี้สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 11.60 ดอลลาร์ หรือ 0.65% ปิดที่ 1,789.80 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 1.20 เซนต์ หรือ 0.05% ปิดที่ 23.791 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 4.90 ดอลลาร์ หรือ 0.48% ปิดที่ 1,021.10 ดอลลาร์/ออนซ์
สัญญาพัลลาเดียมส่งมอบเดือนก.ย. ลดลง 58.50 ดอลลาร์ หรือ 2.20% ปิดที่ 2,598 ดอลลาร์/ออนซ์
ดอลลาร์สหรัฐแข็งค่าเมื่อเทียบกับสกุลเงินยูโรและปอนด์ ในการซื้อขายที่ตลาดปริวรรตเงินตรานิวยอร์กเมื่อคืนนี้ (16 ส.ค.) เนื่องจากนักลงทุนพากันซื้อดอลลาร์ในฐานะสกุลเงินปลอดภัย หลังจีนเปิดเผยตัวเลขเศรษฐกิจที่น่าผิดหวัง รวมทั้งสถานการณ์ตึงเครียดในอัฟกานิสถาน
ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.11% แตะที่ 92.6235 เมื่อคืนนี้
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1775 ดอลลาร์ จากระดับ 1.1794 ดอลลาร์ ขณะที่เงินปอนด์อ่อนค่าลงแตะที่ระดับ 1.3838 ดอลลาร์ จากระดับ 1.3868 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.7335 ดอลลาร์ จากระดับ 0.7373 ดอลลาร์
ดอลลาร์อ่อนค่าลงเมื่อเทียบกับเงินเยน ที่ระดับ 109.22 เยน จากระดับ 109.58 เยน และอ่อนค่าเมื่อเทียบกับฟรังก์สวิส ที่ระดับ 0.9122 ฟรังก์ จากระดับ 0.9152 ฟรังก์ แต่ดอลลาร์สหรัฐแข็งค่าเมื่อเทียบกับดอลลาร์แคนาดา ที่ระดับ 1.2571 ดอลลาร์แคนาดา จากระดับ 1.2517 ดอลลาร์แคนาดา